Dessau
Store norske leksikon,Historie,Verdens historie og samtidshistorie,Europa,Tysklands historie
Dessau er en by i Tyskland, Sachsen-Anhalt, nær Muldes sammenløp med Elbe, 50 kilometer nord for Leipzig. Byen har om lag 77 400 innbyggere (2007). Dessau er en allsidig industriby med kjemisk og elektroteknisk industri, samt produksjon av jernbaneutstyr, tekstiler med mer, men industrien er sterkt nedbygd etter Tysklands gjenforening i 1990. Junkersverkene (tidligere velkjent flyfabrikk) ble demontert i 1946.
Historikk Dessau nevnes første gang i 1213, og den var i 1603–1918 residensby for fyrstene av Anhalt. Fram til 1945 var den hovedstad i staten Anhalt. Storparten av de gamle byggverkene ble ødelagt ved flyangrep i 1944–1945, og gjenreisningen har gitt Dessau nytt preg. Dessau var i 1925–1932 sete for yrkesskolen Bauhaus (arkitektur, kunsthåndverk, kunst), som under ledelse av Walter Gropius (1883–1969) var en ledende kraft innen funksjonalismen. Skolens bygninger står på UNESCOs Liste over verdens natur- og kulturarv. Les mer i Store norske leksikon Tyskland Tysklands geografi Bauhaus